Papersnake/gushiwen huggingface dataset:
和外秋日游玉峰山韵
江韵梅（清代）

石磴崔峨庙宇齐，凭高四望水云低。何须风雪添诗思，一抹明霞送马蹄。
至启伏蒙仆射相公独垂青眼忽枉朱轮仍贻郢客
李至（宋代）

蓬丘官况复何如，养拙资吟久病余。
印簏罕开无案牍，閤门常病有图书。
山中旧隐闲多忆，切上浮生老列疏。
何幸明公偏顾我，马蹄出便到贫居。
杂兴
张镃（宋代）

吴起弃骨肉，用释鲁君疑。
萧何买田宅，更要汉祖知。
结绳可息争，书契计已痴。
反覆者人心，周防良足悲。
曾参杀人谤，三至母信移。
君臣不易逢，终始贵难离。
齐威
王十朋（宋代）

诸侯九合霸图成，晋宋江黄尽会盟。惟有召陵功最直，包茅不贡故来征。
冬蚊
刘克庄（宋代）

南州时令舛，冬月有蚊飞。
岂是为饥崇，因而触祸机。
照尤嫌画烛，驱尚入罗帏。
吾母音容远，何妨用扇挥。
建士施霆亨自夔以相迓
魏了翁（宋代）

三峡云连白帝城，风波九死得余生。
虎头狼尾乱流济，猫面马肝缘壁行。
中衍何妨需在险，心亨但见坎常平。
况逢诗友殷勤问，宁复穷途哭步兵。
黄陵题咏二首
李壁（宋代）

小哀洲北渚云边，二女明装共俨然。
野庙向江空寂寂，古碑无字草芊芊。
东风近墓吹芳芷，落日深山哭杜鹃。
犹似含颦望巡狩，九疑凝黛隔湘川。
又和英伯四首 其四
郭祥正（宋代）

开亭当险绝，疑有百神扶。江静群鸥集，天空一鹗孤。

落英红锦碎，狂絮白毡铺。试问江南信，归帆至自吴。
中庸
李公明（宋代）

要识中庸义，中庸乃是庸。
不须求胜解，只此是奇功。
卓卓孤峰上，明明百草中。
若将声色舍，声色却盲聋。
跋四时景画 秋
李錞（宋代）

舂锄寂寞绕疏丛，霜后云生浦溆风。此处年年报秋色，只应衰柳与丹枫。
拭恨
郭之奇（明代）

门外诸山一水浮，篱边千竹数家幽。敲针作钓看童稚，画纸为棋忆伴俦。

每逐花光依别圃，閒随草色到前洲。请君暂拭天涯恨，犹许春风出献酬。
送高丽使
刘攽（宋代）

绝域求通使，皇华益藉才。男儿万里志，笑语片帆开。

积卤生阴火，奔涛起昼雷。曝鳞成岛屿，吐气误楼台。

城邑东迎日，居人学用杯。诗书自天性，冠带及家陪。

岁月如勤止，登临亦壮哉。威声逾肃慎，仙事指蓬莱。

鹏向南溟近，槎常八月来。言瞻析津次，遥见二星回。
赠明侍者
释道璨（宋代）

好诗无音律，至文难言说。
学之无他术，先要心路绝。
兀坐送清昼，万事付一拙。
如是三十年，大巧自发越。
万象赴陶冶，百怪乞提挈。
兴来忽运笔，妙处无前哲。
古来翰墨士，外此别无诀。
明也江南来，俊气方烈烈。
乘潮观海门，入越探禹穴。
须从言外参，莫向纸上窃。
此方吾必秘，为子轻漏洩。
慎勿语俗子，只可自怡悦。
詹林宗携文见过一首
王阮（宋代）

畴昔吾詹子，文章已足称。
近携新作至，远比旧来增。
迅酒行行雨，清严字字冰。
桃花春浪近，坐看九霄鹏。
长儿授馆於杭每休暇过仲实家相与谭经析理间
牟巘五（宋代）

共饮方酣月满楼，剧谈无寐露侵裘。
此宵此景应难值，吾婿吾儿亦罕俦。
情谊浑如同一姓，风流不负两中秋。
绝怜老子婆娑甚，破戒何当大白浮。
题陈士谦墨竹
欧大任（明代）

词客当年有钓台，檀栾犹见夹池开。玉箫曾共吹明月，何处双飞碧凤来。
谢张时可通判赠诗编
陆游（宋代）

圣朝中兴六十年，君家文武何联翩！先王剑履冠麟阁，後嗣簪橐陪甘泉。
流传到君愈卓荦，投我千篇皆杰作。
未分玉帐万貔貅，且擅诗人一丘壑。
尔来士气日靡靡，文章光焰伏不起。
君今已似骥千云，更看他年鲲击水。
顾考功母宜人哀词
黄衷（明代）

凉风起天末，游子在万里。遥遥圭组怀，岂不眷衰齿。

昨梦拜北圭，念子曷归止。手把白玉玦，感之泪盈眦。

今朝黄耳来，家书相报示。初日惨不晖，仓惶见天圯。

百年抱长恸，哀怨从兹始。
旅中
蔡槃（宋代）

梧叶响荒塘，秋宵不耐长。
猿啼千嶂外，人在一灯旁。
雁影溪桥月，钟声野寺霜。
明朝又何处，烟水正茫茫。
古乐府三首 其三
黄清老（元代）

绵绵江上草，郁郁庭中柯。人生不相知，有如东逝波。

食杏犹苦酸，食梅当若何？衣褐犹苦寒，衣葛寒更多。

岂无千载友，肯听渔樵歌。
烛影摇红
王重（宋代）

烟雨江城，望中绿暗花枝少。惜春长待醉东风，却恨春归早。

纵有幽情欢会，奈如今、风情渐老。凤楼何处，画阑愁倚，天涯芳草。
和王应夫见贻二首
曹勋（宋代）

况味年来薄，书音寄亦稀。
乱离多病后，人物故园非。
潮揭当年会，朋侪几旐归。
悲心那听此，生理念依微。
后怀人
黎庶蕃（清代）

长淮绕郭碧于油，二月桃花已满楼。间话江南君忆否，雪芹芽笋脍春鸠。
过家兄牛城山岩遂陟冠石 其一
彭云鸿（清代）

爱汝无人境，搴裳涉浅波。云霞储广谷，日月侧槃阿。

涧草参差绿，林莺窈窕歌。春山浓欲滴，烟树郁嵯峨。
鹊桥仙（五月四日仲远浴儿）
郭应祥（宋代）

去年七夕，今年五日，两见浴儿高会。乃翁种德已多年，看衮衮、高侯未艾。

封胡羯末，综维缜绛，堪羡金鱼垂袋。丹砂白蜜不须涂，把续命、彩丝与带。
相国赵公以犀斝文绡见贻各赋一律为谢 其一 斝
胡应麟（明代）

制作商觚并，珍奇汉斝留。来从蛟室底，颁自凤池头。

入水驱魑魅，通天象斗牛。何烦百觥举，一饮愧难酬。
九老图诗
白居易（唐代）

雪作须眉云作衣，辽东华表鹤双归。

当时一鹤犹希有，何况今逢两令威。
陪晏相公游韩王水硙园三首 其一
韩维（宋代）

怒水远从轮下散，平桥斜度竹间来。林深不识游人到，无限惊禽去却回。
寄吴山净上人
顾非熊（唐代）

忆共蒲团话夜钟，别来落叶閟行踪。

遥知黛色秋常玩，住向灵岩第几峰。
冬至日
黄玠（元代）

大哉元气何冲融，周流六虚相始终。为阴为阳本非二，政在往始升降中。

去年阳生阴已极，今年阴消阳复息。君子有道喜可知，手把梅花看三易。
寄别友生马千里
杨冠卿（宋代）

瘴雨蛮烟道路赊，囊书匣剑是生涯。
海山佳处能相忆，好寄新诗雁字斜。
同庾中庶肩吾周处士弘让游明庆寺诗
沈炯（南北朝）

鹫岭三层塔，庵园一讲堂。驯乌逐饭磬，狎兽绕禅床。

擿菊山无酒，燃松夜有香。幸得同高胜，于此莹心王。
任满交割郡事致语口号
陈造（宋代）

星屏已喜一樽俱，嗣启芳筵合郡符。
袅袅细香生玉醴，颸颸凉吹度冰壶。
锦纹眩旋明回雪，云影依微觅贯珠。
乘醉言分当卜夜，火城璧月共通衢。
晓行
释文珦（宋代）

寒鸡误客行，踯躅犯霜露。
冰冻不生潮，娥江夜难渡。
醉寿筵庆歌乐宾醉述
区元晋（明代）

共醉壶天莫问期，金龟当尽有朝衣。但令碧瓮长年满，便是狂夫不老时。

行马且看杨子宅，笙歌何羡习家池。逢辰不用琼瑶祝，消得南山几句诗。
次韵唐子光教授河豚
范成大（宋代）

世间尤物美恶并，江乡未用夸吴羹。
清宫洞房寒热媒，深山大泽龙蛇生。
胡夷信美胎杀气，不奈吴儿苦知味。
杨花欲动荻芽肥，污手死心摇食指。
食鱼要是□黄粱，古来不必须河鲂。
君看嗔腹似浑脱，宁肯滑甘随芥姜。
先生法语峻立壁，讥评不使一钱直。
膨享从此迹如扫，坐令梅老诗无力。
悬知仙骨有青冥，风香久已涤膻腥。
大笑日华解毒法，何如肘後餐霞经。
大境门
俞鸿渐（清代）

书生坐一室，凿空谈两戒。既未足迹经，岂免多所怪。

繄余披短衣，三年歌出塞。巍巍大境门，揽胜兹游再。

晓日明战场，微风净埃壒。万帐屯中央，营开见旌旆。

天公妙设险，有意限中外。突然作一束，两崖屺相对。

城高鸟飞绝，径窄马蹄碍。以此控北部，岂曰非要害。

边声起惊笳，明驼过成队。有令促下鞍，行人罔敢懈。

目览地势雄，心识神州大。他日话游踪，抵掌亦一快。
杨知府赞
释智朋（宋代）

丹成於太初之先，道济乎后地之极。
负勋名阀阅之寄，忘生长富贵之习。
时行时止，无固无必。
操须弥之笔，亦难写此珪璋之质。
风雨
陆游（宋代）

风雨从北来，万木皆怒号，入夜殊未止，声乱秋江涛。
渺然老书生，白头卧蓬蒿，闭门不敢出，裂面风如刀。
邻人闵我寒，墙头过浊醪；时哉一昏醉，新橙宜蟹螯。
梅四首
刘鉴（宋代）

除香除影赋梅花，方许诗中擅作家。
怕俗似嫌羔作酒，高人颇称雪煎茶。
参横屋角霜初人，人倚阑干月欲斜。
夜冷玉肌愁入骨，金壶移入伴窗纱。
环村踏雪 其一
楼钥（宋代）

一冬求雪雨还晴，剩喜春朝见玉霙。不为偶同佳客到，谁能深入乱山行。

云窗雾阁知何限，玉树琼枝到处明。更唤轻舟同稳泛，小溪何似剡溪清。
送人之雷州
沈一贯（明代）

庾岭去犹赊，居黎半离华。
山藏椰子树，溪落蒟苗花。
望月应千嶂，窥天自一涯。
微官是何物，秋雨送征车。
山中雨辞
高似孙（宋代）

月澄午兮收云，嚼鲜芳兮予酒。
朝列宿兮将兴，炯其北兮惟斗。
干四令兮无情，活元气兮呦呦。
一罍兮上诉，思超凡兮辞垢。
秋兴九首其二拟孟郊
秦观（宋代）

晓风有暴信，暮蝉无好声。
晓风与暮蝉，自与时节争。
独客辞故乡，推车谒梁城。
梁城道迢虎，区区役吾生。
不如归旧山，藜藿安性情。
送裴饶归会稽
罗隐（唐代）

金庭路指剡川隈，珍重良朋自此来。两鬓不堪悲岁月，

一卮犹得话尘埃。家通曩分心空在，世逼横流眼未开。

笑杀山阴雪中客，等闲乘兴又须回。
次韵徐季纯见贻
赵蕃（宋代）

尺浑孰愈千丈清，幽居何以争城倾。
翱翔蓬蒿岂不适，乃欲万里劳蜚鸣。
文章纵云有定价，瓦釜亦或能铿鍧。
知音固当属善听，我初未鼓一再行。
郑人之璞周死鼠，昧者自谓怀连城。
我于翰墨虽早嗜，四十五十今何情。
元无小异君孰取，矻矻便欲扬其名。
得非念我西南征，倦游久意思佣耕。
少年不饮老更醒，而众纷纷多绝缨。
属君勿用扬其名，臃肿拳曲能全生。
发嘉州答张倅用前韵
孙应时（宋代）

主人今代岑嘉州，倦客当年马少游。
即是孤帆行万里，空怀一少过三秋。
酒边风味春生不坐，笔底词峡倒流。
浪有梅花烦驿使，转头陈迹遣人愁。
赠陈纠
徐积（宋代）

子来别我时，送子到巷口。约去百步地，出巷更引首。

乃与二三子，回所舍依依。故人情可见，何用送行诗。
颂一百则
释重顯（宋代）

问既有宗，答亦攸同。
三句可辨，一镞辽空。
大野兮凉飙飒飒，长天兮疏雨濛濛。
君不见少林久坐未归客。静依熊耳一丛丛。
前诗子勤连和七章，或病首句秦字难押，援笔泛及故事，不觉其言之长 其四
周霆震（元代）

世上山中几晋秦，今年却忆去年贫。有时弹铗歌冯剑，谁是江东指廪人。
呈梅澥先生二首 其二
金朝觐（清代）

风流不歇尚先民，总为文章现化身。摩诘是诗皆画品，真卿无笔不端人。

储材定许成多士，食俸何须侈万缗。从此传家兼报国，徽音嗣以石麒麟。
同友人吴南岐登道州城楼有怀
述明（清代）

高阁崚嶒倚素秋，兴来携客一遨游。仙桥未断人遥指，冰石无寒迹尚留。

岭树平凌青汉迥，岩峰远并白云浮。元公风韵遗濂水，沁入潇江派自流。
送张监税归去来歌
王质（宋代）

君不见义熙元年陶彭泽，偶缠秃绶称长官，俄飏轻舟作归客。

萧萧五十年，衮衮八十日。县令虽为百里君，不似斜川临流玩泉石。

公田虽收半顷税，不似东皋种禾满阡陌。后园之柳为我贮清阴，东篱之菊为我发佳色。

浊醪妙理汝不知，素琴真趣吾能识。陶隐君，张公子。

千二百年同一轨，丈夫意气当如此。亦不挂冠神武门，亦不还笏蓬莱陛。

尽展平生履历书，凌乱云烟飞满纸。归去来，归去来，二君觉处真奇哉。

孔宾半夜呼将去，李愿终身唤不回。子休矣，子休矣，取舍行藏都在己，一往一来聊尔耳。

人生起灭半天云，世事浮沉一江水。腰间带，不须束，头上巾，还可漉。

南山荷锄夕露晞，北窗支枕凉风足。酒具遮留栗里墟，篮舆轻适庐山隅。

行将过，且踌躇。溪山云月无今古，试访渊明旧隐居。
送祖山人归山
刘得仁（唐代）

独来朝市笑浮云，却忆烟霞出帝城。不说金丹能点化，

空教弟帝学长生。壶中泻酒看云影，洞里逢师下鹤迎。

料得仙家玉牌上，已镌白日上升名。
次韵十诗
楼钥（宋代）

懒学仙家炼大还，但欣晚节在林间。
鸳行免奏三千牍，驽驾难参十二闲。
短艇有时浮渌水，轻舆到处赏佳山。
莫言冷淡为生活，冷淡终然无后艰。
代陈无已述怀
吴儆（宋代）

胡马嘶北风，越鸟依南枝。
人生有气类，千里倾风期。
君看漆室女，中宵倚楹悲。
从君不惮远，秋露湿人衣。
南山白石烂，漫漫何时旦。
独立占少微，搔手空三叹。
寿庆二丘
葛胜仲（宋代）

巍巍宝甃耸青冥，轩后开基向此生。云瑞已随仙驭远，电光犹绕北枢明。
景德寺斋罢游吴氏园
洪朋（宋代）

顾辟疆园北郭边，伊蒲放箸得盘桓。老松拔地三千尺，脩竹参天一万竿。

官寺馀基秋草乱，书堂新构暮云寒。南唐台榭无人识，依旧江声走急滩。
南乡子（白石铺）
向滈（宋代）

临水窗儿。与卷珠帘看画眉。雨浴红衣惊起后，争知。水远山长各自飞。受尽孤栖。极目风烟说与谁。直是为他憔悴损，寻思。怎得心肠一似伊。
孙元式挽诗 其二
薛季宣（宋代）

凛凛东门会，岩岩烈士风。语高文笔外，欢溢酒杯中。

契阔从睽隔，绸缪见始终。之人而不寿，吾欲问苍穹。
稻田
韦庄（唐代）

绿波春浪满前陂，极目连云䎬稏肥。
更被鹭鹚千点雪，破烟来入画屏飞。
句
黄提举（宋代）

耕馀龙跃云津去。
三月望日微雨汎舟西湖四首 其三
张镃（宋代）

倭缬帘垂柳外楼，靓妆微露玉搔头。承平气象应如此，忆杀金明水殿游。
淮阳归兴四首
何白（明代）

初阳古洞敞三扉，忆昨题诗坐翠微。
缑岭已骑孤鹤去，鼎湖无复一龙飞。
坛前竹浪云连屐，石上松涛雨湿衣。
翻架残书风策策，满庭黄叶旅人归。
岁晏过雪山关
郑旻（明代）

弭节度嵷巃，飘然似转蓬。登攀石磊磊，下瞰雾濛濛。

巘绝风霜劲，途逢岁月穷。客心君未觉，长剑倚崆峒。
偈二首
释安民（宋代）

众卖华兮独卖松，青青颜色不如红。
算来终不与时合，归去来兮翠霭中。
贺新郎（题扬州琼花观）
王奕（元代）

试问司花女。是何年、培植琼葩，分来何谱。禁苑岂无新雨露，底分刚移不去，偏恋定、鹤城抔土。却怕杏花生眼觑。先廿年、和影无寻处。遗草木，悴风雨。

看花老我成迟暮。绕阑干、追忆沈吟，欲言难赋。根本已非枝叶异，谁把赝苗裨补。但认得、唐人旧句。明月楼前无水部。扣之梅、梅又全无语。询古柏，过东鲁。
寄如愚珙二首
刘子翚（宋代）

射殿遥闻驻六飞，天颜咫尺引儒衣。
吾家亦有胪传喜，叔侄联名赐第归。
天启惠酥 其一
周邦彦（宋代）

金城良牸不当车，特为人间作好酥。馀湩尚供肥犊子，小奁先好太官厨。

邺中鹿尾空名目，吴地莼羹谩僻迂。欲比君家好兄弟，不知谁可作醍醐。
诗偈 其五十一
庞蕴（唐代）

八十随形好，相有三十二。四谛及三乘，同一无生智。

名为一合相，非是人同类。凡夫共佛同，一体无有异。

若论心与境，悬隔不相似。凡夫惟妄想，攀缘遍天地。

常怀三毒心，损他将自利。佛心常慈悲，善恶无有二。

蠢动诸众生，心同一子地。六识空无生，六尘将布施。

意根成妙觉，七识平等智。
逐伯强文
刘敞（宋代）

皇皇上天兮，浩浩后土。厥生孔繁兮，其施甚溥。陶陶仲夏兮，草木蕃庑。

鸟兽孳息兮，我民乐胥。我民孔灵兮，上帝是仁。天子孔圣兮，百工日新。

上无秕政兮，下无悖人。邻里其集兮，乐哉欣欣。伯强何为兮，孰畀以政。

反世五福兮，持极以令。我民不怡兮，既丧其盛。白黑眩瞀兮，孰察其正。

谓寿反天兮，谓康反病。仁义无益兮，苟且为幸。嗟尔子强兮，其独何心。

绝世和气兮，俾民不任。上天孔神兮，大德曰生。天不可长罔兮，民不可久侵。

天诛诚加兮靡所避，雷公驱兮风伯逝，嗟尔子强兮何所诣。

南有蛮兮，为寇为逋。西羌戎兮，恃艰自虞。天子孔仁兮，靡焉毕屠。

子强往兮，代天伐诛。嗟中国兮，不可久留。子不去兮，颠倒思予。
五位
释慧温（宋代）

兼中到，天寒大雪长安道。
五陵才子锦袍新，马蹄乱踏琼瑶草。
杜宇
许志仁（宋代）

四海棠为客，三春却倦游。
能飞归不得，虽去有可求。
故国三千恨，行人万里愁。
年来风过耳，无泪与君流。
谷比（一作卯）岁受同年丈人故川守李侍郎教
郑谷（唐代）

多感京河李丈人，童蒙受教便书绅。文章至竟无功业，
名宦由来致苦辛。皎日还应知守道，平生自信解甘贫。
孤单所得皆逾分，归种敷溪一亩春。
次韵刍父上巳日同游朱园四首
苏泂（宋代）

朱园好在竹平安，地主相携到不难。
记取今年修禊日，三人于此向风湍。
山居杂诗九十首 其八十
曹勋（宋代）

我有旧知识，生来晦踪迹。邂逅不可见，早夜何能觅。

忽然积习处，相逢吐胸臆。临了一句子，会心极得力。
送侯
刘长卿（唐代）

不识黔中路，今看遣使臣。猿啼万里客，鸟似五湖人。

地远官无法，山深俗岂淳。须令荒徼外，亦解惧埋轮。
简唐陶山乞虎丘寺枯沦斫琴
曾燠（清代）

闻声有相思，进前有不御。矧伊沦落久，孤植在风露。

虎丘一枯沦，不识谁手树。幸免爨下焦，终稀匠石顾。

瘁貌肯求悦，苦心良自喻。唐侯今宓子，鸣琴张治具。

常叹知音难，忍令此材蠹。我有幽兰曲，厥声靡所附。

烦君挥郢斤，为君发渊素。
次兄奕修君玉山留题韵并序
谢奕信（宋代）

碧玉参差绕崛奇，来登胜概喜忘疲。
人传唾玉添芳润，二十年前刺史为。
送侯道士
张瓛（明代）

十年走南北，黄尘污人衣。翩翩夜啼乌，一枝无可依。

问君何所如，凫舄东南飞。恨我不得往，失脚阱与机。

从君知不能，一笑人间非。何水无蒲鱼，何山无蕨薇。

终当拂衣去，往叩云山扉。
长相思
杨无咎（宋代）

资坐客歌笑

急雨回风，淡云障日，乘闲携客登楼。金桃带叶，玉李含朱，一尊同醉青州。福善桥头。记檀槽凄绝，春笋纤柔。窗外月西流。似浔阳、商妇邻舟。

况得意情怀，倦妆模样，寻思可奈离愁。何妨乘逸兴，甚征帆、只抵芦洲。月却花羞。重见想、欢情更稠。问何时，佳期卜夜，如今双鬓惊秋。
西郭逢顾五持国
吴峻（清代）

落木悬疏雨，沧江隐彩虹。偶于西郭眺，忽与故人逢。

把酒芳山外，论文秋水中。请看湖上棹，若个采芙蓉。
偶成
何梦桂（宋代）

心无损物宜平怨，语不妨人贵寡尤。说与时人莫相忌，全家已拟鹿门游。
导引·宝图全盛
佚名（宋代）

宝图全盛，端拱信巍巍。声教暨华夷。辰髦尽入英雄彀，齐筑太平基。仙舆前指玉霄归。夹道九鸾飞。真宫秘殿严崇奉，圣治永无为。
岁寒落成
钱时（宋代）

万间金屋苦嫌少，六尺茅亭宽有余。
意惬即为真受用，世间荣谢不关渠。
处士妻十首
刘克庄（宋代）

遗金不知主，视若盗泉然。
相与弃之野，妇贤夫亦贤。
次韵明仲幽居春来十首
刘子翚（宋代）

幽居十绝巧凌春，我亦刳肠强效颦。
忧乐悬知不同调，山南山北寂寥人。
予家世居
方一夔（宋代）

家住青溪东复东，林霏岚影暗葱茏。山排闼入蹲苍虎，水抱村流卧玉龙。

田画井疆前后陇，冈横乾艮两三重。客来若问诛茅地，落日云飞第一峰。
历阳彭卫字明微弃官养母筑堂名曰寿燕取寿老燕安之义得古人养志之道作诗以纪实
范纯仁（宋代）

养亲不择禄，昔有仕为贫。唯有席先畴，足以供昏晨。

超然舍禄位，一志亲耕耘。既无王事盬，亦免贾用勤。

鸡豚畜以时，粱稻盈仓囷。处身但清约，甘旨极鲜珍。

堂上垂素发，含饴弄儿孙。綵服不离膝，终日常欣欣。

园中复构室，花竹围四邻。窗户俨罗列，开阖随寒温。

慈颜纵游适，日涉不为频。雅当寿燕名，安康保灵椿。

门多长者车，间可延嘉宾。讲道资朋友，德誉日以新。

孝诚动金石，岂独化乡枌。显扬久益大，圣世求忠臣。
重阳领客以老杜旧日重阳日诗分韵凡宾主十八
魏了翁（宋代）

天根斂秋阳，雨毕水归薮。
胡为爽常度，白昼变昏黝。
农功将纳场，余秉尚栖亩。
昨朝告方社，卷去日中蔀。
羲和鞭六龙，为我作重九。
云顽驱复来，浑未识臧不。
终然划劙之，金鎞发矇瞍。
所忻阳德竞，吾岂为杯酒。
悠然见南山，陶公意何厚。
况今祠太宫，群公正奔走。
太皇太后阁六首
苏轼（宋代）

琱刻春何力，欣荣物自知。
发生虽有象，覆载本无私。
梅
叶茵（宋代）

溪桥一树玉精神，香色中间集大成。
疏影逼真前处士，群花推大老先生。
春回陇首人千里，月到窗前梦五更。
甚欲折来还不忍，岁寒留取看峥嵘。
题朱元顺浯溪图
张孝祥（宋代）

去年过浯溪，王事有期程。夜半度湘水，但见天上星。

平生中兴碑，梦入紫翠屏。已办北归时，十日穷攀登。

今朝复何朝，忽此短轴横。历历眼中见，湘山无数青。

白云著山腰，楼阁秋气明。便欲扶短策，下濯沧浪缨。

主人山水仙，妙处心自评。元顺骨已冷，千载交盖倾。

赏音寄幅纸，益见忠孝情。题诗疥公画，托我不朽名。
换徐敦济郎中词二首
韩元吉（宋代）

南渡推人物，彝常有世家。
州麾三上最，使节五分华。
通籍恩初渥，登车病已加。
甘泉垂入侍，华屋漫兴嗟。
和梅挚北池十咏
蒋堂（宋代）

池上有时宴，笙簧沸欲凝。
欢多漏移刻，坐久月和灯。
席客咏持蟹，女倡歌采菱。
醉来忘万事，风静水波澄。
酬和杜五弟晴朝独坐见赠
李峤（唐代）

平明坐虚馆，旷望几悠哉。宿雾分空尽，朝光度隙来。

影低藤架密，香动药阑开。未展山阳会，空留池上杯。
颂古三十首 其十五
释怀深（宋代）

父子相逢臭味同，龙泉宝剑再磨砻。要明马祖当年喝，大地山河尽耳聋。
颂古一百则
释正觉（宋代）

不妨行细输先手，自觉心粗愧撞头。
局破腰间斧柯烂，洗清凡骨共仙游。
饮殖轩
陈造（宋代）

病骨今朝觉倍轻，云天昨夜已全晴。
烂游花木欣荣处，剩喜风烟指顾生。
春草池塘频入梦，夜窗灯火会寻盟。
怅然又与禽鱼别，波影沉堤晚照明。
和胡琴初归计韵
郑孝胥（清代）

置子空期生死地，漫漫长夜几时明。心声祇觉词弥苦，天意谁言乱渐平。

从老得衰才既尽，再兴一姓志难成。佣书卖卜真同调，末路聊堪小技名。
无锡杨叔屿寿藏八景 其五 晚翠窝
张宁（明代）

幽栖松竹晚阴森，过尽红芳与绿阴。彷佛邵家安乐地，白头无恙岁寒心。
见率斋王帘使
刘鉴（宋代）

使星来照鹭边沙，王郎皇皇远有华。
尽起绮园山个时，更招温石水之涯。
灯下对紫薇
李奕茂（明代）

高卧空山百感生，一番风雨倍伤情。孤灯寂寂谁相问，只有薇花照眼明。
归宗山籁一百四首 其五十九
释函是（明代）

黄叶纷纷坠，白云片片飞。只闻辞社燕，不见捣寒衣。

世故山城远，清秋霜露微。野人无感激，寂寞掩柴扉。
夏雨后题青荷兰若
施肩吾（唐代）

僧舍清凉竹树新，初经一雨洗诸尘。

微风忽起吹莲叶，青玉盘中泻水银。
龙门八题 其二 云中暮雨
段成己（金朝）

古垒云藏一径微，河山依旧昔人非。贪徵往古兴亡事，不觉城头雨湿衣。
观行上座所作维摩问疾图
释士圭（宋代）

道人眈眈痴虎头，瞭然电转开双眸。枯木已死寒岩秋，定中霹雳摧四牛。

起来下笔不能休，新诗字字蟠银钩。发其馀者漫不收，散而纵横为九流。

我观此画真其尤，病维摩诘小有瘳。文殊大士从之游，彼上人者难对酬。

两公文章虎而彪，万古凡马空骅骝。向来曹韩与韦侯，笔端亦尝知此否。

世间画本多山丘，阅人何翅如传邮。对此可以销百忧，先生胡为吟四愁。
圣无忧·世路风波险
欧阳修（宋代）

世路风波险，十年一别须臾。人生聚散长如此，相见且欢娱。
好酒能消光景，春风不染髭须。为公一醉花前倒，红袖莫来扶。
皎皎明月光
柳如是（明代）

深林自微细，朗月出潺湲。鸂鶒照人白，湿雾横空山。

明童拨水去，青女骑月还。皎皎被玉服，冶质秋云端。

抒音自玄畅，岩桂何脩寒。霓旌虽暂住，凤驷难久安。

瑶琴盘石上，泠泠清商弹。从此离尘纷，悠悠云中鸾。
和仇丽亭
黄景仁（清代）

多君怜我坐诗穷，襆被萧条囊橐空。手指孤云向君说，卷舒久已任秋风。
诗偈 其一六七
庞蕴（唐代）

凡夫智量狭，妄说有难易。离相如虚空，尽契诸佛智。

戒相如虚空，迷人自作持。病根不肯拔，执是弄花枝。
谢春旛
强至（宋代）

晓策羸骖趁谢恩，君王昨夜赐春旛。
涂金翦彩虽云异，竞戴还同拜禁门。
呈李赣州四首
赵蕃（宋代）

见自长台数，于今十五年。
虽云公偃薄，政坐我迍邅。
苦志思重写，愁肠不易煎。
却怜难掩处，霜发半萧然。
咏钟山
杨备（宋代）

周子无心隐姓名，裂荷焚芰使猿惊。
不能高枕云中卧，琐悄贪它墨绶荣。
和梁签判颍州西湖十三题·女郎台
苏颂（宋代）

荒台孤映拂晴霓，曾是诸侯筑馆基。
一郡人夸最高处，年年长作会春期。
题寄曹溪禅寺并东南山长老三首 其二
刘鹗（清代）

诏持玉节遍咨询，岭海重来白发新。济世不存菩萨行，当年徒见宰官身。

痛怜世外何多劫，远想山中别有春。寄语堂头大和尚，何当握手话前因？
高亭道中一绝留题净慧壁
鲜于枢（元代）

野酴醾发气薰然，睡起时惊雪入船。安得鸱夷三百乘，空令馋客口流涎。
题文殊寺 其二
沈辽（宋代）

月落山时鱼鼓鸣，华堂不动夜来灯。人间扰扰方多事，谁似炉间白发僧。
入樊中登后乐山望千竿园
冯景（清代）

瓦绿鱼鳞竹屋低，虹梁高亘绝攀跻。倒垂柏叶张青盖，乱点薇攀簇紫霓。

仙迹当年松化石，祥徵昨夜鹿生麛。蓬壶咫尺仙凡隔，风动琅玕望欲迷。
文蔚侍者请赞
释崇岳（宋代）

心粗胆大，少实多虚。
瞎衲僧眼，断肘后符。
临济东山之道命若悬丝，念念刀耕火种老此残躯。
寥落林泉意自殊。
高秋亭
陆游（宋代）

三日山中醉复醒，径归回首愧山灵。
从今惜取观书眼，长看天西万叠青。
游清河经黄河感而有作四首 其三
林光（明代）

中天一派淡无波，海渎精华耿此过。为报寻源高着眼，天河元不是黄河。
假山
晁迥（宋代）

覆篑由心匠，多奇势逼真。盆池幽閒古，拳石翠峰新。

云淡炉烟合，松滋树影邻。不须同谢傅，对此已精神。
枕上和圆机绝句梅花十有四首
晁说之（宋代）

云母屏风只暂依，金乡公主嫁迟诗。
宁论鲍照梅花恨，不及从来不惜辞。
和人首夏池上雨中闻笛
钱易（宋代）

朱华始沈泉，池塘恰雨天。
鹭头飘雪暗，荷腹荡珠圆。
风递谁家笛，声冲几里烟。
拂波轻重起，隔树往来传。
沥沥虽侵汉，遥遥已杂□。
天龙吟转乐，石韵更相连。
谩读襄王赋，虚夸子晋仙。
宁同向散骑，肠断向漪涟。
白发
赵汝燧（宋代）

朱颜留不住，白发自应生。摘了依然有，徒劳打镊声。
叙伦五言二十首
刘克庄（宋代）

张陈翻覆易，管鲍始终难。
帝腹容加膝，刘郎尚岁寒。
河间即古瀛州地
玄烨（清代）

新霜来朔气，纳稼满西畴。省敛因农暇，观风廓远猷。

箕躔分冀野，舆地古瀛州。驻辔郊坰外，斜阳下堞楼。
送松上人西归兼呈去佞隐君子及其家贤子侄致
释宝昙（宋代）

白云二十七，倒跨杨岐驴。
相当子岁年，力挽千乘车。
佛法全盛日，南方即吾庐。
后来凿空辈，一一人为徒。
诚负子远游，芒鞋费无馀。
百饥仅一饱，抱病几亡躯。
是病何所起，为药当何须。
不如速归休，问津於故吾。
方舟有家学，放光照西都。
寄声为多谢，勿谓今无书。
峨嵋旧时月，夜夜来东吴。
送鲍清卿运干调官还里二首 其二
许及之（宋代）

家住城南水竹村，羡君月榭与风轩。头颅已料书生骨，言语难酬明主恩。

何日致还归里社，也教依样买山村。弹边求炙君怜我，许种名葩寄后园。
饮青邑柳林
龙震（清代）

海门开船几百里，好奇亦无奇可寻。荒涯乱草败人意，但见有可即关心。

一株两株少浓阴，青邑之柳始成林。正好磅礴开我襟，泊船遂入林之深。

呼来舟子十余人，列席泥饮杯同斟。舟子醉歌我醉吟，两相暗笑非知音。

百壶已空不得足，群群归鸟声相渎。夕阳入水月上天，凉风夜送蒲帆绿。
送僧化宁吴中行脚 其二
韩驹（宋代）

渡水穿云去，神光触处开。隔江如有得，飞锡早归来。
春晚杂兴
陆游（宋代）

池面萍初紫，墙头杏已青。
携儿撑小艇，留客坐孤亭。
相法无侯骨，生年直酒星。
正须遗万事，莫遣片时醒。
忆昔篇戏为友人赋别
黎遂球（明代）

杨柳风，不如昔。梦里惜相逢，江头远相忆。忆昔逢君十四时，两家鸦鬓恰齐眉。

流莺每遇合欢处，雏凤能栖连理枝。枝头点点东风血，蝴蝶学飞春已热。

帘内梳头笑共看，花底回眸娇欲绝。掷君樱桃无嫌猜，系君柳带还为结。

去去来来不耐君，回廊蹴绉石榴裙。围棋深夜鸳鸯劫，绣被春浓宝鸭薰。

胭脂玉软酒初散，兰麝衣飘香自闻。只道迷藏穿柳月，谁知相待湿梨云。

云压疏帘寒半蕊，月明高阁光如水。等閒膝上教琵琶，生怕笼中语鹦鹉。

脸际芙蓉并蒂红，枕伴珊瑚双舌紫。避人深夜捧萧郎，特地邀欢违赵姊。

姊妹油车出并随，儿郎玉树对参差。船边瞥见都含笑，陌上相调只自知。

君家百宝桃花络，妾家半臂杏黄衣。更忆华筵开玳瑁，更怜花影破琉璃。

玳瑁琉璃影画堂，袖底私分龙脑香。听歌怯值相思字，憨唤教传琥珀觞。

夜沉罗袜深珠露，有时瓜果看星渡。乞巧遥同织女心，怜才背诵相如赋。

明河织女夜何如，赋里相如事转虚。梁上燕儿还赴社，云中雁字不缄书。

与君隔别一千日，教妾将相二十馀。隔江望君衣自湿，隔花闻鹃花亦泣。

碧烟无主海棠醒，朱阑无侣姮娥入。买丝绣面难绣心，掩户欲眠还欲立。

晓莺芳树软风凄，烛下单衫泪旧题。君今别有罗敷妇，妾今惭作使君妻。

妾今尚记楼中醉，妾昔与君楼外戏。金丸弹蕊裂窗纱，腥花唾面吹帘襚。

当时婉转垂流苏，此际模糊残翡翠。红冰易损绣襦前，残妆剩得素馨钱。

往日侍儿都许嫁，终朝厌雨不同前。忆昔日，忆昔年。

长大应惭近，重来亦惘然。那知鸾背吹箫女，空作梅花明月仙。
杂兴十首
刘克庄（宋代）

地逼难容足，天低碍举头。
那堪去绨子，谁肯上高楼。
次韵伯尹登严子陵钓台
周紫芝（宋代）

明光宫中枭夜鸣，汉鼎何人窥重轻。老颅未污属镂血，四海掩鼻愁膻腥。

当时避地岂得已，岩栖水宿俱非情。谁知举世无真隐，此意独高严子陵。

一钩明月满蓑雨，桃花水涨春江平。生涯颇似玄真子，端欲钓鱼非钓名。

故人巳作飞龙起，犹着羊裘钓烟水。异时侯霸岂其俦，未可轻将衮衣比。

心知不为世人屈，无故不作三公耳。富贵浮云只眼前，执戟长怜子扬子。

丈夫名节倘未立，安用区区识奇字。
次韵赵帅岁暮
陈造（宋代）

虚心观物变，投老得诗穷。
玄草居然白，炉萁却暂红。
诗缘梅隽发，愁倩酒消融。
未用凌羁客，疎帘逗雪风。
积雨
黎兆勋（清代）

腻寒喧白昼，作势警深宵。云雨深于梦，风霆悄不骄。

角声催客枕，屋漏搅心潮。毋寐疑龙战，孤镫几次挑。
颂古九十八首
释印肃（宋代）

鱼在岸时活不久，人落深渊当下亡。
川陆谁知同一性，恰如地狱与天堂。
七言
东方朔（两汉）

折羽翼兮摩苍天。
菩萨蛮 回文，咏月
吴山（宋代）

薄云冰净光帘幕。幕帘光净冰云薄。清逼梦乌惊。惊乌梦逼清。

静阶流素影。影素流阶静。时露濯花移。移花濯露时。
吴耿先生还北山旧居
陈洙（宋代）

苍浪两鬓斑，尽意六经间。
有术佐明主，无官归故山。
钓台春水碧，吟榭暮云闲。
见说还家后，重将旧史删。
龙德宫
刘仲尹（金朝）

碧栱朱甍面面开，翠云稠叠锁崔嵬。连昌庭槛浑栽竹，罨画溪山半是梅。

藻井香销尘化䋄，铜栏秋涩雨留苔。只应千古华清月，狼藉春风愧露台。
和孙倅见贻八首
曹勋（宋代）

韵语初疑掷夜光，顿驱热恼作清凉。
紫髯英概云仍著，藏室文华锦绣香。
客况讵能论酒恶，高怀当不较龟长。
与公避地均休戚，天使诗人识漫郎。
题岸上人郡内闲居
贾岛（唐代）

静向方寸求，不居山嶂幽。池开菡萏香，门闭莓苔秋。

金玉重四句，秕糠轻九流。炉烟上乔木，钟磬下危楼。

手种一株松，贞心与师俦。
摇动石
萨哈岱（清代）

蚍蜉思撼树，螳螂奋当辙。物情固不量，物理亦难决。

峨峨古田盘，怪石森罗列。小者状磊然，大者势巉绝。

中峙苍玉根，攫空岚翠裂。鬼凿旁无痕，神工下有禊。

纵使力拔山，一手谁能抉。我来试抚摇，动荡乃不辍。

未著祖龙鞭，似听生公说。对之耸奇观，令人欲挢舌。

幻象费揣摩，灵踪觑亲切。返步下山椒，夕阳半明灭。
秋日荆南述怀三十韵
杜甫（唐代）

昔承推奖分，愧匪挺生材。迟暮宫臣忝，艰危衮职陪。

扬镳随日宫，折槛出云台。罪戾宽犹活，干戈塞未开。

星霜玄鸟变，身世白驹催。伏枕因超忽，扁舟任往来。

九钻巴噀火，三蛰楚祠雷。望帝传应实，昭王问不回。

蛟螭深作横，豺虎乱雄猜。素业行已矣，浮名安在哉。

琴乌曲怨愤，庭鹤舞摧颓。秋雨漫湘水，阴风过岭梅。

苦摇求食尾，常曝报恩腮。结舌防谗柄，探肠有祸胎。

苍茫步兵哭，展转仲宣哀。饥籍家家米，愁征处处杯。

休为贫士叹，任受众人咍。得丧初难识，荣枯划易该。

差池分组冕，合沓起蒿莱。不必伊周地，皆知屈宋才。

汉庭和异域，晋史坼中台。霸业寻常体，忠臣忌讳灾。

群公纷戮力，圣虑窅裴回。数见铭钟鼎，真宜法斗魁。

愿闻锋镝铸，莫使栋梁摧。盘石圭多翦，凶门毂少推。

垂旒资穆穆，祝网但恢恢。赤雀翻然至，黄龙讵假媒。

贤非梦傅野，隐类凿颜坯。自古江湖客，冥心若死灰。
悼亡
李中（五代）

巷深芳草细，门静绿杨低。室迩人何处，花残月又西。

武陵期已负，巫峡梦终迷。独立销魂久，双双好鸟啼。
失题
李龏（金朝）

应是三生爱酒人，误流醉魄入花身。风酣日酽微香度，全似偷閒糯瓮春。
食荠
陆游（宋代）

日日思归饱蕨薇，春来荠美忽忘归。
传夸真欲嫌茶苦，自笑何时得瓠肥？
点绛唇·绍兴乙卯登绝顶小亭
叶梦得（宋代）

缥缈危亭，笑谈独在千峰上。与谁同赏。万里横烟浪。
老去情怀，犹作天涯想。空惆怅。少年豪放。莫学衰翁样。
自江门进帆海上作
区大相（明代）

众流趋海若，大壑去鸿蒙。失路矜河伯，中途遇苑风。

纳川归浩浩，噫气入逢逢。穷发还过北，扶桑更向东。

鹏身起羊角，鱼翼掩舟蓬。巨浸浮天外，回流出地中。

槎来如有信，帆去若乘空。万国波涛接，三山烟雾通。

游门思孔圣，垂钓想任公。登碣心犹壮，乘桴道未穷。

临深谁复测，善下理能终。
和虞永康梅花十绝句
魏了翁（宋代）

蓬蒿已逐晓霜眠，玉立孤标汉绮园。
月澹风轻云欲压，精神千古对羲轩。
铜鼓歌
李维寅（清代）

革雍涒滩月过午，我官宣化获铜鼓。村人百指舁升堂，宝气铜铜笼一府。

为言耕耨万山中，夜半风霆啸荒圃。一锄忽落一蛙跳，蛙瞥飞空锄缺腐。

坤维震荡云根颓，万线霞光出深土。神物乍见惊牛羊，公裘同献陈樽俎。

传观愧比崖还珠，欲扪先愁指画肚。虚中顽下微束腰，径二尺强高尺许。

规平镜面突麝脐，十二蟾蜍余六五。水沙剥蚀体渐轻，乾坤陶铸年几所。

血斑历落挼蜥蜴，翠藓斑斓碎鹦鹉。上文云云下雷回，彫刻龙蛇杂亚斧。

羌无篆籀识岁月，谁凭色相辨今古。我闻苗民守重器，犵鸟獞花都老主。

婚丧盟会置酒羊，庭前敲折金钗股。流传礼器讹兵器，纪代标名无乃鲁。

大曰伏波小诸葛，凿空何异周庭瞽。伏波马式传骆越，不闻铸鼓配铜柱。

诸葛行军未到粤，败鼓宁遗鱼复浦。纷纷记载辞无根，灵鼍一吼喑不语。

昔日金公抚西粤，曾向节楼树崇虡。三过孰晓镯铙节，五声无当滕薛谱。

莫教师旅率征人，差堪琴瑟迓田祖。弗鼓弗考我心戒，大鸣小鸣劲气沮。

笑谢村农宝什袭，醉咏诗歌狂搏拊。韩潮苏海不可作，伐鼓渊渊人起舞。
岭南秋色
王钺（清代）

秋来不复见黄叶，但见野云漠漠生。花气中人如二月，鸟声依树欲三更。

新禾瘴发微寒起，广莫风轻潦水平。若向山城高处望，羁人何事不关情。
题朝阳岩
陈瞻（宋代）

岩面郡楼前，岩崖瀑布悬。
晓光分海日，碧影转江天。
向暖盘栖鹤，迎寒簇钓船。
次山题红处，千古与人传。
哭岐贲从事
魏野（宋代）

君丧重堪悲，才高位竟卑。
寄孤偏嘱我，知已更求谁。
祭德宜脩庙，传名不在碑。
何人与为传，愿录野人诗。
鸟鸣涧
王维（唐代）

人闲桂花落，夜静春山空。
月出惊山鸟，时鸣春涧中。
白沙先生祠
欧大任（明代）

乔木千寻江水滨，祠堂崛起冠嶙峋。道为先觉当吾世，身与斯文更几人。

太史旧承金马诏，古冈终老玉台巾。馨香蘋藻崇明荐，长表儒林一万春。
得端叔淮上书
释道潜（宋代）

飞鸿从西来，有客遗我书。开缄识远意，字字情有馀。

报言历长淮，泛泛乘舳舻。天开灭远雾，水碧涵空虚。

超然忘端倪，身世疑有无。徜徉极幽致，恨我失之俱。

我昔与曾子，兹游颇踌蹰。风高当白帝，露冷凋红蕖。

扁舟仅半月，历览穷朝晡。伊人亦才华，俊逸千里驹。

结交慕豪彦，倜傥非迂儒。当时欲相从，恨子隔海隅。

今朝子独往，我辈还星疏。邂逅亦有分，夤缘非强图。

茫然临西风，俛首良自吁。庶几有至理，去彼形迹拘。

相望云汉间，皎洁同蟾蜍。
揭阳道中二首 其一
杨万里（宋代）

厌穿山径石嵚𡼭，喜见川原路坦夷。更著两行团树子，引人行远不教知。
立春帖子·太上皇帝阁
周必大（宋代）

俗阜登台乐，农祥击壤谣。
何人知帝力，尔极听垂髫。
送金昌宗归钱塘
刘长卿（唐代）

新家浙江上，独泛落潮归。秋水照华发，凉风生褐衣。

柴门嘶马少，藜杖拜人稀。惟有陶潜柳，萧条对掩扉。
罂粟将成
周紫芝（宋代）

庾郎十饭九不肉，家无斗储饭不足。穷儿朝来忽乍富，墙下千罂俱有粟。

只今锦烂花争妍，想见云翻釜初熟。一饮醍醐生玉池，再饮沆瀣充朝饥。

味虽似淡中实美，暖能扶老甘归脾。黄粱岁割一万斛，谩饲谷伯如猪肥。

君不见蛾眉仙人家海涯，自种紫芋羹蹲鸱。尚说人间无此味，天酥酡固不可知。

愿借东坡玉糁句，题作此窗罂粟诗。
颂古二十一首
释鼎需（宋代）

路穷崖断进无门，赖有山翁指出原。
九曲黄河清彻底，谁知别是一乾坤。
春日迓新使君
周南（宋代）

云幕初收未肯晴，又将风雨做清明。
阴沉天气浑无赖，更兀篮舆梦里行。
灯二首
林之奇（宋代）

自从失道人多岐，擿植冥行信所之。
昨夜忽然寻得路，孤灯一点是吾命。
追和老杜种莴苣诗
王之道（宋代）

我有数亩园，荒秽萦锄理。
干戈何许久，生意困屠燬。
道也其兴何，时哉亦甚矣。
去年失短吕，培植乏驱使。
今年得老杨，衰病更临起。
晚菘已芜没，早韭就茅靡。
菁菁何所有，莴苣独牛耳。
从苦可自珍，供盘况潇洒。
银条直且甘，风味胡伯始。
其视李太尉，小人何君子。
明明如古鉴，不虑纤尘止。
廓廓若太清，强欲浮云滓。
老氏有遗训，重去彼取此。
方今向太平，皋夔正端委。
台省登硕德，要荒窜诬毁。
击寇岂无人，蕃将来黑齿。
破齐在不日，逆以诛正已。
停观劳还役，杕杜颙采芑。
万邦遇有道，贫贱古人耻。
文王来吕夷，汉祖致围绮。
异时免沟坑。愿附纤贝篚。
布袋赞
释绍昙（宋代）

赤脚走红尘，道是真弥勒。
买弄自皮囊，大地无人识。
无人识，急急回头，
已迟八刻。
冬日同诸公饮凭虚阁
顾璘（明代）

寺阁吟诗腊月中，拥裘行酒气弥雄。江山过雪生新色，天地凝寒渺太空。

独去鹰鹯迷落日，后凋松柏倚高风。须知霜月光偏胜，莫道冰林赏易穷。
水龙吟（再和）
李曾伯（宋代）

天涯舍我先归，还知我以何时去。浮生萍梗，南辕北旆，之吴之去。岂偶然哉，祗堪一笑，无庸多语。向临岐赋别，丁宁祝望，竿百尺、进一步。

其奈头颅如许。更藩篱、穴犹据虎。良机一失，付之谁手，探囊堪取。君对天庭，上咨西事，历陈条绪。问相如、汉指来宣，果何益、亦何苦。
蹑云亭
罗孝芬（宋代）

出山不愧草堂灵，乱后看山山更青。
余烬岂容遗大厦，蹑云端为护危亭。
参差春燕依华浦，断续霜猿绕翠屏。
物色趣君归早晚，已看兰玉照阶庭。
姚相国故第
闻捷（清代）

当年楼阁剩荒墟，夕照家家撷晚蔬。老圃不知缘底事，人前深讳相公居。
谨所之赠王氏子
陈淳（宋代）

我赠王氏子，作此谨所之。之子何所喜，喜有近道资。

妙龄正弱冠，立志已不卑。与之语则解，知弗流俗随。

今闻欲有行，问之如何其。曰取天下友，曰求天下师。

斯言美则美，乃大人之为。在子则太早，恐非其所宜。

去圣嗟已远，名家好相持。师者每异户，友焉亦多岐。

志稚未坚定，焉保无转移。识嫩未的确，那知真是非。

同人遽于野，懔乎其亦危。既慕圣贤学，须循圣贤规。

圣功有次序，躐进徒尔疲。非益欲速成，孔深阙童讥。

登高必自下，子思端不欺。道尔求诸远，孟轲尤所嗤。

小学极纤悉，无非固骸肌。洒扫进退间，三千其威仪。

子曾与周旋，有亏已无亏。大学入德门，纲条备无遗。

开端在格物，大当致吾知。子曾与讲贯，有疑已无疑。

语孟两部书，坦坦无峣崎。尽是平实语，中蕴至宝辉。

子曾得其趣，抑尔猎其皮。入道贵有主，何须事支离。

进德贵著实，何容慕新奇。后生所可畏，不在华藻摛。

亦非记览博，亦匪谈辨飞。勇往识其正，路头不参差。

终始一敬入，绝无傲岸私。驱车万里道，最谨发轫时。

豪釐稍有差，千里谬莫追。志学错所学，从心竟相违。

知止失所止，能得之者希。康庄大通衢，无用径捷窥。

章韶大雅音，不必转调吹。美璞要成器，切戒浪琢锤。

良苗善保养，粢盛方可期。惜兹少壮力，正宜自鞭治。

一一务下学，俛焉日孜孜。圣门缜密功，不容漏毫丝。

真积中欠缺，虚劳外奔驰。杂乎其胸臆，决堕狂与痴。

不为子行喜，抑为子行悲。子既扣我门，吾何吝子医。

不觉写肝肺，有此谆谆词。此理无强聒，姑以诚吾思。

于乎王氏子，念我谨所之。
避贼书事十三首 其七
左纬（宋代）

东邻有老人，金玉富无敌。恶贼一朝来，弃之如瓦砾。

性命虽尚存，见人无颜色。老人自不思，本为大盗积。
送能上人参源禅师
释德洪（宋代）

我昔游东吴，曾过南山寺。一识山中人，知是黄龙子。

超然精悍姿，晓日出尘滓。坐令平生怀，未吐心已死。

别来今十载，岁月乃如此。近闻归南都，老色更丰美。

遥知君见时，机妙乳生水。道眼真鹅王，拣辨不容拟。

应怪纳饭师，赶逐倒脱履。万象争惊吁，虚空笑启齿。

却归下板头，破衲蒙冻耳。他日重相逢，烦君再指似。
奉和御製会灵观甘露
夏竦（宋代）

岳灵飞观耸神州，上圣钦崇德日休。
嘉露霄零甘特异，贞条膏被势何稠。
昆山实器今初贮，汉苑仙盘昔未浮。
自可纪年昭瑞应，更殊添海助洪流。
堇荼变味承馀润，图牒腾芳焕大猷。
愿采朝华和美玉，仰资宸算倍千秋。
过铅山石井
李弥逊（宋代）

抱石寒泉涌帝青，净涵窟宅驻鲵鲸。
谁知润物功无尽，只见岩腰鉴样平。
櫂歌九章寄彭鹤林
白玉蟾（宋代）

碧潭藏老龙，夜半水底吟。
激飞寒空露，凄动幽人心。
和南岩回
韦骧（宋代）

心舒还爱日，境胜欲忘归。茶战弱一水，棋兵尚十围。

秋山终易冷，暮坐祇添衣。上马回首数，霜蟾逐盖飞。
次韵吴天常中散
赵抃（宋代）

教言今觉昔诸尘，不了心源未是真。却念樵夫无所得，当年虚作烂柯人。
旅况 卜算子
徐熥（明代）

深闺白露寒，古驿丹枫暮。雁叫芦花四五声，衰草天涯路。

不见相思人，空见相思树。剩水残山无限程，立马斜阳渡。
清夜偶成
董嗣杲（宋代）

东林与西林，只有矮墙隔。
远永共家风，各自立茅棘。
我游难尽兴，入眼眩金碧。
孤塔插空斜，万树屯云窄。
香炉拥烟紫，莲花照亭白。
未闻海潮音，多时坐饥迫。
淮僧心胆粗，迎送勤朝夕。
疾趋谓有礼，健论本无益。
谁夸绝俗高，反事望尘役。
逆料达者性，冥心灭踪迹。
日西乱鸟啼，俯仰阅今昔。
清游未遽返，忍冷坐寒石。
十一月十三日夜作
陆游（宋代）

风雪正相乘，萧然一点灯。
拥炉蒙衲被，就壁倚枯藤。
火降神方王，河潮脑自凝。
邻鸡太多事，三唱请晨兴。
卜算子（惜海棠）
刘克庄（宋代）

尽是手成持，合得天饶借。风雨于花有底雠，著意相陵藉。

做暖逼教开，做冷催教谢。不负明年花下人，只负栽花者。
和人双柏
王令（宋代）

一时封植由谁力，万古樵莱偶自全。
不惜以材同失地，好留更老共支天。
人疑久有神灵守，客爱生无雨露偏。
为语长松号孤劲，得秦封爵果何缘。
清溪许希贤自号拙逸为赋四绝
黎廷瑞（宋代）

瓜果蛛丝五彩针，年年儿女费精神。
世间巧尽天无巧，更要如何巧与人。
清平乐·黄金殿里
王观（宋代）

黄金殿里，烛影双龙戏。劝得官家真个醉，进酒犹呼万岁。
折旋家彻《伊州》。君恩与整搔头。一夜御前宣住，六宫多少人愁。
和高簿
吴芾（宋代）

家家门外与墙头，叠足排肩看我游。
出郭不应只独乐，劳农端欲与同忧。
偶逢佳处宁空过，纵迫归时亦暂留。
惭愧高轩远相过，聊持杯酒当茶瓯。
西湖
唵囕香公（明代）

袅袅东风蝶试衣，绵绵芳草燕争飞。
堤边杨柳青丝骑，水上桃花白板扉。
三竺片云双树隔，六陵残雨一僧归。
年年最好春阳月，无那钟声送夕晖。
蟋蟀吟秋燕飞二首 其一 蟋蟀吟
张问陶（清代）

蟋蟀吟，声断续。咽唈不胜啼，清商动林木。鹍鸡筋作琵琶弦，铁拨夜弹水灵曲。

有客沾罗衣，热泪忽盈掬。混沌凿死三万秋，人间何物能无愁。

英雄失路吞声哭，烈士途穷悲击筑。诗三百篇，大抵贤人发愤之所为。

千古穷愁同一致，后涕与前泣，不待相摹追。尔岂感于死生离别之不容己，迎霜号月鸣声悲。

一听感孤吟，再听若为赓。呼俦复啸侣，中夜万羽戛戛鸣。

素女破瑟之弦二十五，一弦一柱皆商声。胡笳乍拍千人怒，楚歌四起一军惊。

何不学为鸾笙凤吹悦人耳，无乃造物赋尔偏多情。

蟋蟀吟，重唧唧。晓露深，草根湿。如驱万马，长城窟黑。

天高秋气清，尔胡多不平。岂独放臣逐子弃妻怨友耿耿不能寐，我亦听此心怦怦。

明星荧荧大如月，欲眠未眠声转烈，一灯欲死东方白。
八哀诗·赠太子太师汝阳郡王琎
杜甫（唐代）

汝阳让帝子，眉宇真天人。虬须似太宗，色映塞外春。
往者开元似，主恩视遇频。出入独非时，礼异见群臣。
爱其谨洁极，倍此骨肉亲。从容听朝后，或在风雪晨。
忽思格猛兽，苑囿腾清尘。羽旗动若一，万马肃駪駪。
诏王来射雁，拜命已挺身。箭出飞鞚内，上又回翠麟。
翻然紫塞翮，下拂明月轮。胡人虽获多，天笑不为新。
王每似一物，手自与金银。袖似谏猎书，扣马久上陈。
竟无衔橛虞，圣聪矧多仁。官免供给费，水有在藻鳞。
匪唯帝老大，皆是王忠勤。晚年务置醴，门引申白宾。
道大容无能，永怀侍芳茵。好学尚贞烈，义形必沾巾。
挥翰绮绣扬，篇什若有神。川广不可溯，墓久狐兔邻。
宛彼汉似郡，文雅见天伦。何以开我悲，泛舟俱远津。
温温昔风味，少壮已书绅。旧游易磨灭，衰谢增酸辛。
西山桐十咏·桐栽
陈翥（宋代）

吾有西山桐，栽之未盈握。
所得从野人，移来自乔岳。
节凝叶尚秘，根疏土自剥。
匪为待篱鷃，庸将栖鸑鷟。
异日成茂林，论材谁见擢。
巨则为栋梁，微亦任楹桷。
仍堪雅琴器，奏之反淳朴。
大匠如顾怜，委躯愿雕斲。
次韵答见心上人二首 其一
月鲁不花（元代）

每见诗文湖海上，前年相识北来初。客边邂逅情何密，方外交游迹似疏。

师喜已通三藏法，我惭未读五车书。秋风欲赴云泉约，一榻清风万虑除。
游山同翰君作
吴怡（清代）

落日陀台畔，晴空一雁飞。平芜迷望远，野鸟向人低。

金井凄寒缏，秋砧捣客衣。故园松菊好，三径愿同归。
【正宫】塞鸿秋_爱他时似爱
未知作者（元代）

爱他时似爱初生月，喜他时似喜看梅梢月，想他时道几首西江月，盼他时似
盼辰钩月。当初意儿别，今日相抛撇，要相逢似水底捞明月。
一对紫燕儿雕梁上肩相并，一对粉蝶儿花丛上偏相趁，一对鸳鸯儿水面上相
交颈，一对儿虎猫儿绣凳上相偎定。觑了动人情，不由人心儿硬，冷清清偏俺合
孤另。
分分付付约定偷期话，冥冥悄悄款把门儿呀，潜潜等等立在花阴下，战战兢
兢把不住心儿怕。转过海棠轩，映着荼縻架，果然道色胆天来大。
腕肌消松了黄金钏，粉脂残淡了芙蓉面。紫霜毫点遍端溪砚，断肠诗懒写春
罗扇。柳絮香衮绵，花落闲庭院，恨鸳鸯不锁黄金殿。
影儿孤房儿静灯儿照，枕儿欹床儿卧帏屏儿上靠，心儿里思意儿里想人儿俏，
不能够床儿上被儿里怀儿抱。怎生睚今宵，梦儿里添烦恼，几时睚得更儿尽月儿
落鸡儿叫。　山行警
东边路西边路南边路，五里铺七里铺十里铺，行一步盼一步懒一步，霎时间
天也暮日也暮云也暮。斜阳满地铺，回首生烟雾，兀的不山无数水无数情无数。　宴毕警
灯也照星也照月也照，东边笑西边笑南边笑。忽听的钧天乐箫韶乐云和乐，
合着这大石调、小石调、黄钟调。银花遍地飘，火树连天照，喜的是君有道臣有
道国有道。　村夫饮
宾也醉主也醉仆也醉，唱一会舞一会笑一会。管甚么三十岁五十岁或七十岁，
你也跪他也跪恁也跪。无其繁弦急管催，吃到红轮日西坠，打的那盘也碎碟也碎
碗也碎。　丹客行
朝烧炼暮烧炼朝暮学烧炼，这里串那里串到处都串遍。东家骗西家骗南北都
诓遍，惹的妻埋怨子埋怨父母都埋怨。我问你金丹何日成？铅汞何日见？只落的
披一片挂一片拖一片。
乘舟过贾收水阁，收不在，见其子，三首
苏轼（宋代）

嫋嫋风蒲乱，猗猗水荇长。
小舟浮鸭绿，大杓泻鹅黄。
得意诗酒杜，终身鱼稻乡。
乐哉无一事，何处不清凉。
万安道中二首
赵蕃（宋代）

篱落未经霜，林园尚吐芳。
豆花连豆角，榴朵映榴房。
摇落虽兹候，敷荣未尔妨。
我怀收柿栗，物色自凄凉。
奉和御制殿前松兼以书事
徐铉（宋代）

长松修干列承明，虎盼龙盘气貌灵。风度乍闻琴曲调，巢高初见鹤仪形。

枝笼陛戟寒生槛，叶带炉烟翠满庭。涧底山头各生殖，托根争似在青冥。
送佘参知分署罗定
卢龙云（明代）

为语攀辕减别愁，使星仍照粤江头。棠连千里河同润，薇对三城地旧游。

百雉重关新保障，万山过雨足瓯窭。已知凤下人争睹，旋听将雏兴自悠。
颂十玄谈·演教
释印肃（宋代）

后谈空有众皆捐，字字无空透色鲜。
八万法门从此入，如今唤作老婆禅。
木兰歌
韦元甫（唐代）

木兰抱杼嗟，借问复为谁。 欲闻所戚戚，感激强起颜。
老父隶兵籍，气力日衰耗。岂足万里行，有子复尚少！
胡沙没马足，朔风裂人肤。老父旧羸病，何以强自扶？
木兰代父去，秣马备戎行。易却纨绮裳，洗却铅粉妆。
驰马赴军幕，慷慨携干将。朝屯雪山下，暮宿青海旁。
夜袭燕支虏，更携于阗羌。将军得胜归，士卒还故乡。
父母见木兰，喜极成悲伤。木兰能承父母颜，却卸巾帼理丝黄。
昔为烈士雄，今复娇子容。
亲戚持酒贺，父母始知生女与男同。
门前旧军都，十年共崎岖。本结兄弟交，死战誓不渝。
今者见木兰，言声虽是颜貌殊。
惊愕不敢前，叹重徒嘻吁。世有臣子心，能如木兰节，忠孝两不渝，千古之名焉可灭！
送秦漕
徐积（宋代）

昭昭所性详而辨，坦坦其行乐且恬。公义已令淮部肃，清风更且朔方严。

行无瑕颣孤标耸，养有根源数器兼。犹使樵夫来教我，樵歌为述古人谦。
姚国秀十咏·竹坞
陈普（宋代）

竹静尘不染，坞深人不到。
欲海不可航，聊须从吾好。
和徐令南新道中
许广渊（宋代）

崄岩通小径，湍水度危桥。茶女巾蒙髻，樵人斧插腰。

鸠鸣春昼静，莺啭晓林娇。令尹求民瘼，行行听路谣。
与法界才庵主 其一
释慧空（宋代）

不动茎茅法界庵，庵中无物不同参。一条白棒胡床角，穿却从前五十三。
冬温
蔡襄（宋代）

海曲封疆僻，冬温气序差。
虫蛇谁闭户，草木自开花。
雾重朝迷日，风号夕卷沙。
可怜天地雪，偏解舞京华。
茱萸湾北答崔载华问
刘长卿（唐代）

荒凉野店绝，迢递人烟远。苍苍古木中，多是隋家苑。
潍县署中寄舍弟墨第一书
郑燮（清代）

读书以过目成诵为能，最是不济事。

眼中了了，心下匆匆，方寸济多，往来应接不暇，如看场中美色，一眼即过，与我何与也？千古过目成诵，孰有如孔子者乎？读《易》至韦编三绝，不知翻阅过几千百遍来，微言精义，愈探愈出，愈研愈入，愈往而不知其所穷。虽生知安行之圣，不废困勉下学之功也。东坡读书不用两遍，然其在翰林读《阿房宫赋》至四鼓，老吏苦之，坡洒然不倦。岂以一过即记，遂了其事乎！惟虞世南、张睢阳、张方平，平生书不再读，迄济佳文。

且过辄成诵，又有济所不诵之陋。即如《史记》百三十篇中，以《项羽本纪》为最，而《项羽本纪》中，又以巨鹿之战、鸿门之宴、垓下之会为最。反覆诵观，可欣可泣，在此数段耳。若一部《史记》，篇篇都读，字字都记，岂非没分晓的钝汉！更有小说家言，各种传奇恶曲，及打油诗词，亦复寓目不忘，如破烂厨柜，臭油坏酱悉贮其中，其龌龊亦耐不得。
北山杂诗十首 其一
苏过（宋代）

恸哭悲素秋，言登北山脚。昏埃迷沪岭，疲马战荦确。

岁月苦易迷，俯仰成今昨。山雨坏古道，春淙变溪壑。

飞妖虽已息，空穟那堪穫。农夫抱耒叹，四顾泪雨落。
中夜思二首 其一
郑铭（明代）

午夜长风生，撼我庭前树。为忆意中人，垂尽青衫泪。

湘江波浪深，寸缄达何许。惆怅空断肠，燃灯达天曙。
沁园春·唤麴生来
李曾伯（宋代）

唤麴生来，与常娥约，从太守游。把玉箫声寄，萧关短笛，霓裳曲换，清塞重裘。桂影飘摇，桐阴立尽，多少征人霜满头。油幢暇，不掀髯一笑，辜负中秋。斗杓矗处中州。还有解闻鸡起舞不。看鸣弦中鹄，穿杨电激，飞球戏马，策垂星流。绣帽归军，玳簪环客，薄晚同登庾亮楼。浮生事，是几番玩月，何苦多愁。
初荣
曾丰（宋代）

何当效能，宋绪丕兴。
之子中荣，匪国之馨，
维天下之馨。
小饮赵园
陆游（宋代）

少年结骑厌追欢，渐老方知一笑难。
邂逅偶能成千醉，登临未觉怕春寒。
高林横霭丹青幅，乱蝶争花锦绣团。
满眼风光索弹压，酒杯须似蜀江宽。
漂母祠
赵公豫（宋代）

英雄未得志，落魄有谁怜。一饭寻常事，千秋颂母贤。
献仆射相公
薛能（唐代）

清如冰雪重如山，百辟严趋礼绝攀。强虏外闻应丧胆，

平人相见尽开颜。朝廷有道青春好，门馆无私白日闲。

致却垂衣更何事，几多诗句咏关关。
和御制上元观灯
曾巩（宋代）

翠幰霓旌夹露台，夜凉宫扇月中开。
龙衔烛抱金门出，鳌负山中玉座来。
砀极戏添夷客喜，柏梁篇较从臣材。
共知天意同民乐，愿奏君王万寿杯。
横浦
徐安国（宋代）

暑风披拂瘴烟收，独倚危楼豁远眸。万叠山围城堞古，一湾江抱海槎浮。
送吴会卿再往淮南
严羽（宋代）

故人身披紫绮裘，腰佩宝玦骑胡骝。英风侠气横四海，辞我远胡淮南游。

淮南桂树应犹在，八公举手遥相待。明月高悬五两头，随君千里过淮流。

十年鞍马边城道，又胡边城见春草。春草萋萋路入秦，长安北望空愁人。

荆楚奇材多剑客，感慨相逢思报国。男儿事业早致身，青鬓须防雪霜迫。

我胡人閒久拂衣，白云相伴掩岩扉。调琴鼓罢清商曲，愁见孤鸿天际飞。
到倪■
陈著（宋代）

七十四岁已见境，九千百步尚寻山。暗从今日逆数转，能得平生几日閒。
参政大资毗陵张公挽诗十首 其九
周麟之（宋代）

久玷平津馆，叨陪北海尊。轩腾期远到，刻苦记前言。

稚榻恩难报，韦经业自存。孤踪初筮仕，此志与谁论。
好事近 食蟹忆南耕 时南耕以礼斗斋宿道院
陈维崧（清代）

溪友馈霜螯，细捣蛮姜慢吃。更听糟床细注，赏半窗晴碧。

游仙听夜忆曹唐，正锁旌阳宅。料在醀坛深处，倚石床吹笛。
秋日过僧惟则故院
秦系（唐代）

衰草经行处，微灯旧道场。门人失谭柄，野鸟上禅床。

科斗书空古，栴檀钵自香。今朝数行泪，却洒约公房。
清明行
胡时中（宋代）

忆昔父母康健时，清明携我上丘垅。
如今清明我独来，却将小儿拜先冢。
凝情东风泪满衣。江山虽是昔人非。
儿儿问我悲何事，此意他年汝自知。
风台遣心三首
白玉蟾（宋代）

青尽池边柳，红开槛外花。
数时长病酒，今日且分茶。
游章台寺和小修韵 其三
袁宏道（明代）

云捲三分地，尘飞六国王。自然归灭劫，不必问巫阳。

古叠荒遗搆，澄波照冷篁。廿年双屈指，头白话儿郎。
点绛唇 送春
王梦兰（清代）

满地榆钱，笑伊难买春光住。落花飞絮。脉脉添愁绪。

春去春来，试问归何处。垂杨树。几番烟雨。绿遍江南路。
和杨公济钱塘西湖百题 其三 柳洲
郭祥正（宋代）

春光湖水满，春色柳洲深。莫作风中线，条条系客心。
五指参天峰和丘文庄公韵 其二
王弘诲（明代）

一柱波心五岳连，高标削翠界南天。谁将赤手排沧海，直上丹霄拾紫烟。

钩弋晓穿云锦出，神符宵握斗枢悬。最怜建水挥文笔，卓立乾坤判道原。
感寓四首
戴复古（宋代）

采薇人固高，饮露蝉遂清。
谋兹一粒粟，举世共营营。
营营亦多涂，中有亏与盈。
陋巷一箪食，朱门九鼎烹。
穷达各有命，繄谁主权衡。
吾生未可必，秋风白发生。
答报资旷老人见寄来韵 其三
成鹫（清代）

境静人閒性所宜，住来遑问此何时。江山烟雨归名邈，今古晴阴互转移。

兔径拓开迟客至，象王行处少人知。无情也解通消息，荔子先红向北枝。
荆州歌
陆游（宋代）

楚江鳞鳞绿如酿，衔尾江边系朱舫；东征打鼓挂高帆，西上汤猪联百丈。
伏波古庙占好风，武昌白帝在眼中。
倚楼女儿笑迎客，清歌未尽千觞空。
沙头巷陌三千家，烟雨冥冥开橘花。
峡人住多楚人少，土铛争饷茱萸茶。
满江红（中秋前同二使者赏月）
京镗（宋代）

乘兴西来，问谁是、平生相识。算惟有、瑶台明月，照人如昔。万里清凉银世界，放教千丈冰轮出。便招邀、我辈上层楼，横孤笛。

阴晴事，人难必。欢乐处，天常惜。幸星稀河淡，云收风息。更著两贤陪胜赏，此身如与尘寰隔。笑谪仙、对影足成三，空孤寂。
寄孙莘老少监
秦观（宋代）

一出承明七换麾，君恩复许上彤墀。
白衣苍狗无常态，璞玉浑金有定姿。
天上图书森似旧，人间岁月浪如驰。
鳌头只在蓬山畔，行赴蟠桃熟後期。
赠鸟窠和尚诗
白居易（唐代）

空门有路不知处，头白齿黄犹念经。
何年饮着声闻酒，迄至如今醉未醒。
漫兴
吕兆麒（清代）

车尘马迹遍通阛，避得喧嚣自解颜。随地逶迤春涧水，对人偃蹇午晴山。

蝉吟绿树林方静，鹤拂青云梦亦间。尽日题诗无彩笔，可应编集续花间。
偶题
温庭筠（唐代）

孔雀眠高阁，樱桃拂短檐。画明金冉冉，筝语玉纤纤。

细雨无妨烛，轻寒不隔帘。欲将红锦段，因梦寄江淹。
晚兴二首次人韵 其二
张纲（宋代）

衰草连云万木风，天高灭没见孤鸿。夕阳人散酒旗下，远浦船归渔笛中。

兀兀松窗翻蠹简，垂垂蓬鬓飒霜丛。自怜世味谙来惯，已觉忘辛似蓼虫。
灯火
许月卿（宋代）

灯火掩柴门，{左疏左半，
右束}芜烟水昏。鸡啼孤月晓，
犬吠隔山村。桃叶翻新曲，
梅花返旧魂。凄其何处笛，
一笑卧空樽。
蔬圃
郑清之（宋代）

活计园蔬日日新，杜陵差慰妇长贫。
旱姜水芋年时熟，春薤秋菘意味真。
畦瓮剩分三伏雨，露根常占百花晨。
荷锄未省勤耕稼，犹愧师门学圃人。
颂古四十四首
释法泰（宋代）

风前露出无瑕璧，室内擎将如意珠。
两度献渠渠不识，可怜流落在江湖。
苦寒
陆游（宋代）

冻砚时能出苦吟，浊醪亦复慰孤斟。
谁知冰雪凝严侯，自是乾坤爱育心。
疠鬼尽驱人意乐，遗蝗一洗麦根深。
但嫌景短妨书课，栖鸟纷纷又满林。
萧贞玉怀春诗
彻鉴堂（明代）

沉印香花四寸罗，银尖弹凤丽情多。
可怜十度传觞手，未向红窗写翠娥。
秋日侍蔡师宴汤二子重
王宠（明代）

我师发林屋，五夜翔天帆。衣裳动云气，犹自桃花岩。

争迎白鹿车，冠盖道相衔。李邕倾后辈，魁岸识虬髯。

汤也寔同社，登堂袂交把。惊座得文翁，琴瑟调大雅。

昔别春复秋，心事一披写。麒麟已翔空，吾道犹在野。

圣人奏云门，江湖自萧洒。商飙薄炎赫，亭午雷破壁。

崩奔三峡流，危耸四座客。宾跪请间觞，玉馔转狼籍。

平生狂奴态，醉舞拓金戟。回头指葛强，何似铜鞮陌。
贺皇孙平阳郡王十月十九日生辰
杨万里（宋代）

前星炳焕领孙星，环拱中天日两轮。
四叶重光同圣世，千秋佳节近生辰。
本支秀茂且复且，典学熙明新又新。
喜入威颜天一笑，寿觞分赐一枝椿。
登宾林应天塔
仇远（元代）

越王城下草青青，眺远须登第几层。
白发山僧閒指点，斜阳古木是诸陵。
饭溪石
葛绍体（宋代）

一石类古钟，范模昔谁制。
开闢几岁月，萝蔓疑篆隶。
老木上婆娑，清泉下溶{左氵右裔}。
左右乱石列，拱若朝玉帝。
惜在道路傍，倦客谩凝睇。
倘立泰山巅，爰遇封禅代。
万乘躬巡幸，想像羲皇际。
铭德刻隽功，表里千万世。
愿言勿轻凿，天意或有待。
次韵宋正纪见贻
郭印（宋代）

欲蹑神仙境，深穷道德经。
坎男元服素，离女自披青。
有意閒眠日，无心出戴星。
但令炉灶暖，丹熟自然馨。
次洪阳岩太卿韵为方蒙仲书监赋西清风月
胡仲弓（宋代）

莫听豳人歌楚茨，鬻书空笑未多赀。
治中尽说裴怀古，馆下曾宗韩退之。
西望前山谁拄笏，南来别驾例能诗。
昔贤自有清标在，添在桐城一段奇。
避暑李氏园二首
黄庭坚（宋代）

李侯别馆锁春阴，花径吹香可细寻。
迸笋侵阶藤倒架，主人重为费千金。
留别卓民表
朱松（宋代）

末俗纷纷事不情，天涯怀抱向谁倾。漂流空度三秋日，邂逅来逢四海兄。

剪烛西窗惊睡梦，对床夜雨话平生。滔滔世路方同骛，何日相期问耦耕。